MFCซุ่มตั้งกองทุนอสังหาฯ
โรงแรมตจว.ขนาด2พันล้านการันตี15ปีจ่ายปีละ8-10%
30 ส.ค. 2554

โรงแรมตจว.ขนาด2พันล้านการันตี15ปีจ่ายปีละ8-10%
 MFC เตรียมเปิดตัวกองทุนอสังหาริมทรัพย์ลงทุนโรงแรมในจังหวัดท่องเที่ยว การันตียาว 15 ปี คาดจ่ายปีละ 8-10%
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า ช่วง 4 เดือนที่เหลือของปีนี้บริษัทมีแผนออกกองทุนรวมอย่างต่อเนื่อง โดยในเดือน ก.ย.นี้จะออกกองทุนรวมอสังหาริมทรัพย์ขนาดประมาณ 2,000 ล้านบาท
กองทุนจะลงทุนในโรงแรม ตั้งอยู่ในต่างจังหวัด ซึ่งเป็นแหล่งท่องเที่ยวชั้นนำของประเทศไทย โดยปัจจุบันโรงแรมมีอัตราผู้เข้าพักประมาณ 85% ของจำนวนห้องทั้งหมด
“กองทุนนี้มีจุดเด่นตรงที่มีกรรมสิทธิ์ (ฟีโฮลด์) ในโรงแรมที่จะลงทุนและมีการการันตีรายได้ขั้นต่ำนานถึง 15 ปี โดยจ่ายสูงขึ้นเป็นขั้นบันไดทุกๆ 5 ปี ส่วนปีแรกคาดว่าผลตอบแทนจะประมาณ 8-10%” น.ส.ประภา กล่าว
ปัจจุบันบริษัทมีกองทุนรวมอสังหาริมทรัพย์ 4 กองทุน และมีกองทุนเปิดเอ็มเอฟซี พร็อพเพอร์ตี้เวลท์ ซึ่งลงทุนในหน่วยลงทุนของกองทุนอสังหาริมทรัพย์และลงทุนในหุ้นที่เกี่ยวข้องกับอสังหาริมทรัพย์เพียงหมวดเดียวเท่านั้น
นอกจากนี้ บริษัทมีแผนออกกองทุนรวมทุกๆ เดือน เช่น กองทุนประเภททาร์เก็ตฟันด์ลงทุนในหุ้นไทยและลงทุนในตลาดหุ้นอาเซียน ซึ่งขณะนี้รอจังหวะตลาดที่เหมาะสม หลังจากเปิดขายไปแล้วยังมีความต้องการลงทุนจากลูกค้าอยู่ รวมทั้งจะออกกองทุนตราสารหนี้ซึ่งอ้างอิงผลตอบแทนจากอัตราแลกเปลี่ยนสกุลเงิน 2 สกุล เพื่อเป็นทางเลือกให้แก่ผู้ลงทุน
น.ส.ประภา กล่าวว่า สำหรับภาพรวมในปีนี้มั่นใจว่าบริษัทจะเติบโตได้ตามเป้าที่คาดว่าจะมีรายได้เพิ่มขึ้นประมาณ 20% รวมทั้งกำไรที่เติบโต โดยไตรมาส 2 ที่ผ่านมามีกำไรสุทธิ 39.68 ล้านบาท และครึ่งปีกำไรอยู่ที่ 73 ล้านบาท
“การขยายสินทรัพย์สุทธิของกองทุนภายใต้การบริหารในช่วง 8 เดือนแรกเพิ่มขึ้นแตะ 2.8 แสนล้านบาท จากสิ้นปีที่ผ่านมาอยู่ที่ 2.59 แสนล้านบาท หรือเติบโต 8.14% ซึ่งสูงกว่าอุตสาหกรรมที่โตเพียง 1.6% เท่านั้น” กรรมการผู้จัดการ บลจ.เอ็มเอฟซี กล่าว 
ทั้งนี้ 8 เดือนแรกกองทุนรวมของบริษัทเติบโต 1.2% จากสิ้นปีที่ผ่านมา แม้ธนาคารพาณิชย์จะมีการขึ้นดอกเบี้ยเงินฝากเพื่อดึงลูกค้า ขณะที่กองทุนส่วนบุคคลเติบโต 4% และกองทุนสำรองเลี้ยงชีพเติบโต 25%
“กองทุนสำรองเลี้ยงชีพที่เพิ่มขึ้นนั้นส่วนใหญ่มาจากการเจาะลูกค้าเอกชน ซึ่งกลุ่มลูกค้าเก่าที่เคยดูแลให้นั้นยังไม่ได้ย้ายมาให้เอ็มเอฟซีบริหาร เนื่องจากยังไม่ครบอายุการลงทุน” น.ส.ประภา กล่าว